**Sociālā darba speciālistu sadarbības padomes ( SDSSP) sēdes**

PROTOKOLS Nr.1/2019

Rīgā, 2019.gada 10.aprīlī

Skolas ielā 28, Apspriežu zālē plkst. 11:00

SĒDĒ PIEDALĀS:

Padomes vadītāja:

**Ilze Skrodele-Dubrovska**, Labklājības ministrijas (turpmāk – LM) Metodiskās vadības un kontroles departamenta direktore

Padomes locekļi:

**Ārija Baltiņa**, Latvijas Profesionālo sociālā darba speciālistu asociācijas prezidente

**Mārtiņš Moors**, Rīgas domes Labklājības departamenta Sociālās pārvaldes priekšnieks, departamenta direktora vietnieks

**Skaidrīte Gūtmane**, Latvijas Kristīgā akadēmija

**Ina Balgalve**, Latvijas Pašvaldību Sociālo dienestu vadītāju apvienības valdes priekšsēdētāja vietniece

**Andra Mite**, Baltijas Starptautiskās akadēmijas studiju virziena „Sociālā labklājība” vadītāja, docente

**Kaija Muceniece**, Valmieras pilsētas Sociālo lietu pārvaldes vadītājas vietniece

**Agnese Jurjāne**, LM Metodiskās vadības un kontroles departamenta vecākā eksperte

**Ilze Rudzīte**, Latvijas Pašvaldību savienības padomniece veselības un sociālajos jautājumos

**Iveta Sietiņsone**, Latvijas Pašvaldību sociālo dienestu vadītāju apvienības valdes priekšsēdētāja

**Una Lapskalna**, Sociālo darbinieku biedrība

**Mudīte Kruvese**, Ieslodzījuma vietu pārvaldes Risku un vajadzību izvērtēšanas daļas galvenā inspektore

**Rita Rindža**, Rīgas 1.slimnīcas sociālā darbiniece

Citi:

**Ilze Kurme,** LM Metodiskās vadības un kontroles departamenta projekta “Profesionālā sociālā darba attīstība pašvaldībā” (turpmāk – Projekts) vadītāja

**Ilvija Razgale**, Rīgas Stradiņa Universitāte, aizvieto L.Vilku

**Sarmīte Uzuliņa**, LM ES Struktūrfondu departaments

**Egita Sāre**, LM ES Struktūrfondu departaments

**Anna Vībe**, LM ES Struktūrfondu departaments

**Maija Muceniece**, LM Projekts

**Endija Rezgale – Straidoma**, Latvijas universitāte, aizvieto L.Rasnaču

**Santa Striguna**, Liepājas universitāte, aizvieto Irinu Vereščaginu

**Līga Priede**, LU P.Stradiņa koledža, aizvieto Daci Erkenu

Sēdi protokolē:

**Agnese Jurjāne,** LM Metodiskās vadības un kontroles departamenta direktores vietniece

**Darba kārtība:**

1. Sanāksmes atklāšana un Padomes sēdes darba kārtības apstiprināšana.
2. Aktualitātes LM Eiropas Sociālā fonda projektā “Profesionāla sociālā darba attīstība pašvaldībās” **(Nr. 9.2.1.1/15/I/001)** (SD projekts), tai skaitā ģimenes asistentu apmācības un pilotprojekts, vārdnīca, darba norise pie metodikām sociālajā darbā ar GRT u.c.
3. Par konkursa un gada balvas “Labākais sociālais darbinieks Latvijā 2018” norisi.
4. Par izmaiņām studiju un studējošo kreditēšanas sistēmā.
5. Supervizoru standarta izstrāde.
6. Dažādi jautājumi.

**Sēdes norise:**

**1.**

**Sanāksmes atklāšana un Padomes sēdes darba kārtības apstiprināšana**

**(I.Skrodele-Dubrovska)**

*I.Skrodele - Dubrovska* atklāj Sociālā darba speciālistu sadarbības padomes (turpmāk - Padome) sēdi un dalībnieki apstiprina sēdes darba kārtību.

**2.**

**Aktualitātes LM Eiropas Sociālā fonda projektā “Profesionāla sociālā darba attīstība pašvaldībās”** (**Nr. 9.2.1.1/15/I/001**) **(SD projekts)**

**(I.Kurme)**

**Diskusijā piedalās vairāki Padomes locekļi**

*I.Kurme* informē, ka viens no lielākajiem darbiem 2019.gadā ir iepirkums par mācībām, kur ir 12 tēmas, 11 pakalpojumu sniedzēji un 39 eksperti. Līgumus sāks slēgt ar š.g. 15.aprīli.

Izdevums “Sociālais darbs Latvijā” 2019.gada 1.numurs - termiņš ir nedaudz pagarināts, taču būs pieejams ar 30.aprīli. Iespējams, ka turpmāk varam sūtīt saiti ar žurnāla elektronisko formātu Sociālajiem dienestiem.

Sociālā darba terminoloģijas vārdnīca. Ir izstrādāta metodoloģija, kā vārdnīca tiks izstrādāta. Pirmā terminu kopa, kur plānoti 100 termini, tiks veidota no metodikās izmantotajiem terminiem. Tā tiks nodota 2020.gada janvārī. Pirmā saskaņošanas sanāksme plānota jau 2019.gada maijā. Precīzs laiks vēl nav zināms, taču tas būs 31.maijs.

Teoriju sociālajā darbā grāmata – līgums noslēgts 2019.gada 8.martā. Līgums noslēgts ar SIA “AC konsultācijas”, kur piesaistīti eksperti – Vita Roga, Ieva Ozola, Evija Apine, kā arī citi eksperti. Satura projekts būs 2019.gada maijā.

Metodika sociālajā darbā personām ar garīga rakstura traucējumiem – marta beigās noslēdzies pilotprojekts, pēc kura tiek precizēta metodika un gala ziņojums būs maijā.

Metodika par atkarīgām un līdzatkarīgām personām – ir saņemts satura projekts, kas ir saskaņots.

Metodika ģimenēm ar bērniem – notikusi saruna ar bāriņtiesām un sociālajiem dienestiem, satura projekts ir saskaņots. Plānoti reģionāli semināri vasarā sociālo dienestu vadītājiem un darbiniekiem. Atsevišķa tikšanās paredzēta ar LM, kur “jāsaslēdz” metodika ar Bērnu un ģimenes politikas departamentu un Sociālo pakalpojumu departamentu.

Apmācības un supervīzijas. Kopā kopš projekta sākuma iesaistījušās 108 pašvaldības un 1711 personas. 2018.gadā – 1200 unikālās personas, kur apmācības 440 personām un supervīzijas 1103 personām.

Metodikas sociālajam darbam ar varmākām un vardarbībā cietušām personām pilotprojekts uzsāksies 1.maijā un turpināsies līdz 31.oktobrim. Pieteikušās Aizputes, Burtnieku, Ķekavas, Lielvārdes, Limbažu, Lubānas, Mazsalacas, Ozolnieku, Rēzeknes, Saldus, Saulkrastu, Siguldas un Tukuma novadu pašvaldības, kā arī Rēzeknes, Daugavpils un Valmieras pilsētas. Uzaicinājums ir sūtīts 3 – 4 reizes, teorētiski varēja paņemt vēl kādu pašvaldību, atsijāt nevienu nevajag šoreiz.

Iebildums no *I.Sietiņsones* ir, ka pieteikšanās bija burtiski pirms konferences un termiņš ir bijis par īsu. *M.Muceniece* oponē, ka jau savlaicīgi tika sūtīta ziņa par to, ka piloti būs u.c. Ierosinājums no Padomes - termiņus likt vairāk kā 2 nedēļas.

Iespējams, ka Cēsis vēl pagūs sagatavot pieteikumu, ja ir vēlēšanās piedalīties.

Metodika sociālajam darbam ar jauniešiem ir tehniskās specifikācijas izstrādes procesā. Attiecībā uz metodiku darbam ar dažādību – maija sākumā būs diskusija, kad izlems ko un kā tieši darīt. Pašreiz abas iepriekš minētās metodikas ir samainītas vietām.

ES struktūrfondu departamenta kolēģi gatavo projekta noteikumu grozījumus, kur projekta apjomā plānots iekļaut divas jaunas aktivitātes.

Viena no aktivitātēm ir ģimenes asistentu programma, kur pagājušā gada beigās tika izstrādāts pakalpojuma apraksts. Tiks izstrādāta apmācību programma, tad notiks 50 asistentu apmācība un pilotprojekti pašvaldībās, kur 2 gadu garumā tiks līdzfinansētas pakalpojuma izmaksas. Tiks veikts izvērtējums par atbalsta personu pakalpojumiem (mentori, līdzgaitnieki, asistenti), lai saprastu, kā šo visu definēt vienotā sistēmā, lai fiksētu konkrētus uzdevumu kopumus.

*M.Moors* jautā par ģimenes asistentu – kāds būs to statuss pilotprojektā? Vai no NVO? Pašvaldību darbinieki? Tas nepieciešams izmaksu kalkulācijai.

*I.Kurme* informē, ka gribētos piesaistīt arī ārpakalpojumu.

*I.Sietiņsone* atzīmē, ka 50% līdzfinansējums jau nozīmē, ka jāsaprot, kā aprēķināt pakalpojuma izmaksas. Kaut kur transports būs 20% no pakalpojuma cenas, kaut kur 5% u.t.t.

*I.Kurme* informē par vēl vienu aktivitāti – Sociālā darba izglītības izvērtējums, valsts pasūtījuma izstrāde, lai turpinātu cīnīties par valsts budžeta naudu.

Jādomā arī, kā “pieturēt” jaunos darbiniekus, piemēram, ja darba devējs apmaksā studijas, tad slēdz līgumu, kurā pateikts, cik ilgi studentam pēc diploma iegūšanas pašvaldībā jāstrādā.

*M.Moors* atzīmē, ka tas vairāk laikam ir par saturu. Jādomā arī pašvaldībai, kā papildus stimulēt – piem., dzīvoklis u.c. Varbūt jādomā par regulējuma Sociālā dienesta dzīvokļiem.

*I.Rudzīte* saka, ka regulējums jau ir mainīts un pašvaldības var noteikt, kurām personām/ speciālistiem šos dzīvokļus dod uz laiku, kamēr strādā jomā.

Tiek izteikts minējums, ka jādomā par adekvātu atalgojumu.

*M.Moors* iebilst, ka tas nav tik vienkārši, jo tad algas jāceļ visiem. Vienkāršāk būtu maksāt dzīvokļa kompensāciju.

*I.Rudzīte* informē, ka Ekonomikas ministrija izstrādā stratēģiju par mājokļu politiku, tiks vērts vaļā arī likums par Palīdzību dzīvokļu jautājumu risināšanā un tad arī jāiesaistās. Taču, tā nav šīs sēdes tēma.

*I.Kurme* vērš uzmanību uz to, ka izvērtējumā ļoti svarīgs būs arī prakses aspekts – proporcija pret studiju laiku, lai jaunie speciālisti justos drošāk, labāk darbā ar klientiem.

*A.Mite* dara zināmu, ka akreditācijas ir pagarinātas līdz 2021.gada 31.decembrim, kas nozīmē, ka līdz 2021.gada martam jāsāk iesniegt dokumenti. Visām augstskolām ir līdzīga problēma – nav aktuāla sociālā darba profesijas standarta.

*I.Kurme* informē, ka šis jautājums tiks risināts savlaicīgi.

Diskusija par to, ka IZM pāries uz jaunu standarta formu un LM par šo jautājumu ir informēta un uzņemas iniciatīvu, lai šo jautājumu sakārtotu.

*S.Gūtmane* informē, ka Rektoru vidē izskanot doma, ka nebūtu vairs jābūt profesionālajām augstākās izglītības programmām, bet gan tikai akadēmiskām, pārskatot prakšu apjomu u.t.t. Viņa iesaka nesteigties ar standartu, taču tiek oponēts, ka nozare ir tā, kam virziens ir jānosaka.

*I.Kurme* vērš uzmanību uz to, ka juristiem ir laba prakse, ka visi kārto vienoto eksāmenu, neskatoties uz to, kur mācās. Uz šo ir tiek izteikta iebilde, ka tā ir reglamentētā profesija. Tomēr no otras puses valsts pasūtījumā to, iespējams, var noteikt.

Standartu varētu sākt izstrādāt jau septembrī.

Padomes sēdes locekļu diskusija un viedokļu paušana par konferenču, semināru apmeklētību.

**3.**

**Par konkursa un gada balvas “Labākais sociālais darbinieks Latvijā 2018” norisi**

**(A.Jurjāne)**

**Diskusijā piedalās vairāki Padomes locekļi**

*A.Jurjāne* informē, ka iedzīvotāji šogad ir bijuši mazāk aktīvāki nekā 2018.gadā, lai pieteiktu labāko sociālo darbinieku Latvijā. 2018.gadā bija pieteikti aptuveni 200 pretendenti, savukārt, šogad – 82. Arī darba devēji ir bijuši mazāk aktīvāki, bet ir bijuši ļoti pārdomāti pieteikumi Gada balvai.

Papildus informē, ka daļa no lielākajām nevalstiskajām organizācijām (NVO) nebija pieteikušas nominantus Gada balvai. No NVO bija saņemti tikai divi pieteikumi. Atzīmē, ka nav saprotama NVO rīcība, ņemot vērā, ka informācija par konkursu tiek izsūtīta visiem iesaistītajiem dalībniekiem.

Dara zināmu, ka no klātesošajiem konkursa žūrijā piedalījās *I.Skrodele – Dubrovska* un *I.Rudzīte.*

*I.Rudzīte* informē, ka konkursa norises laikā ir radusies ideja, ka konkursa nolikumā nepieciešamas izmaiņas un konkurss turpmāk jārīko divās kārtās. Atzīmē, ka bija grūti izvērtēt, kurus no nominantiem virzīt Gada balvai, jo bija iesniegti ļoti pārdomāti pieteikumi.

*A.Jurjāne* informē, ka no veselības aprūpes iestādēm bija saņemts tikai viens pieteikums.

*A.Jurjāne* piedāvā organizēt atsevišķu sanāksmi, kurā tiktu apspriestas nepieciešamās izmaiņas konkursa nolikumā turpmākajā periodā.

**4.**

**Par izmaiņām studiju un studējošo kreditēšanas sistēmā**

**(A.Jurjāne)**

**Diskusijā piedalās vairāki Padomes locekļi**

*A.Jurjāne* informē Padomes sēdes dalībniekus, ka līdz šim studenti, kas ieguvuši sociālās jomas izglītību un pēc tam strādā valsts vai pašvaldības iestādē, var pieteikties studiju kredīta atmaksai, ja studijām ir bijis ņemts kredīts. Pēc Izglītības un zinātnes ministrijas (IZM) sniegtās informācijas dara zināmu, ka esošā kārtība neesot vairs derīga, bankas nelabprāt piesakās kā šo kredītu sniedzēji. Līdz šim ir bijusi kārtība, ka tiek izraudzīta viena banka, kura kreditē, ja kāds neatmaksā šo kredītu, tad banka to piedzen. Līgums ar banku beidzas 2020.gada 1.aprīlī un bankas ir paziņojušas, ka šādā sistēmā vairs nevēlas piedalīties. Līdz ar to, IZM ir nepieciešams izstrādāt jaunu kārtībustudējošo kreditēšanas sistēmā.

Iepazīstina ar IZM sniegto informāciju par studējošo daļu, kas ņem valsts galvotos kredītus, no studējošiem par maksu laika periodā no 2014.-2018.gadam, noslēgto kredīta līgumu dinamiku no 2001.-2018.gadam, noslēgtajiem kredītlīgumiem sadalījumā pēc Latvijas augstskolām 2018. gadā un to kopējo summu (*euro*).

Dara zināmu, kāda ir pašreizējā situācija studējošo kreditēšanas sistēmā, t.i., Finanšu ministrija un Valsts kase organizē izsoli, tiek izraudzīta viena kredītiestāde, kas iegūst tiesības apkalpot valsts galvotos kredītus. Kredītus izsniedz no kredītiestāžu līdzekļiem. Valsts nodrošina galvojumu 90% apmērā.

Papildus ir nepieciešams vēl viens galvotājs, galvotājam jābūt regulāriem ienākumiem, kas mēnesī nav mazāki par valstī noteikto minimālo mēnešalgu. Viena no problēmām - studējošajiem ir ierobežotas iespējas atrast otro galvotāju.

Iepazīstina ar IZM izstrādāto jauno studējošo kreditēšanas modeli.

Galvojumu sniegtu “Altum” portfeļa garantijas instrumenta veidā. Proti, tiek noteikta valsts maksimālā galvojuma summa studiju un studējošo kredītiem 90% apmērā no kopējās kredītu summas, bet ierobežots maksimālais aizdevumu portfeļa zaudējumu apmērs, kuru kredītiestādei sedz “Altum” garantija.

Kredītus izsniegtu vairākas bankas, kas noslēdz līgumu ar “Altum”, savukārt, studējošais varētu izvēlēties vienu no vairākām kredītiestādēm.

Bankas konkurētu ar pakalpojumu. Ja konkrētajā bankā studējošajam ir konts, būtu vienkāršāk ņemt kredītu šajā bankā. Nebūs nepieciešams otrs galvotājs vai papildus nodrošinājums.

Maksimālā summa studiju kredītam ir studiju programmas maksas apmērā.

Kredītus varētu saņemt Latvijā studējošie pilsoņi un nepilsoņi. Uz ārzemēs studējošiem un ārvalstu studentiem šī programma neattiektos.

Jaunā modeļa priekšrocība - vieglāka piedziņa.

Kredītiestādes iegūs informāciju par studiju faktu no Studējošo un absolventu reģistra.

Studiju kredīta atmaksa – sākot ar 3.mēnesi pēc studiju pārtraukšanas vai ar 12.mēnesi pēc studiju pabeigšanas. Kopējā studiju kredīta atmaksa - 10 gadu laikā.

Dzēšana nāves un invaliditātes gadījumos ir iekļauta “Altum” portfeļgarantijas aprēķinos.

Līguma noformēšanu varētu veikt attālināti, ar e-parakstu.

Papildus informē, ka jautājumi pie jaunā modeļa vēl esot daudz, IZM pastāv uz to, ka uz 2021.gadu jau varētu būt 2 000 jauno kredītu gadā.

Vērš uzmanību uz to, ka jautājums jauno studējošo kreditēšanas modeli ir diskutēts arī Saeimas apakškomisijā, bet LM rezultāti par Saeimas apakškomisijā nolemto šobrīd nav, jo no IZM nav saņemta informācija. IZM pastāv uz šādu pieeju – vai nu ir jārealizē jaunais studējošo kreditēšanas modelis, vai nu no 2020.gada 1.aprīļa nav neviens no modeļiem.

**5.**

**Supervizoru standarta izstrāde**

**(I.Skrodele-Dubrovska)**

**Diskusijā piedalās vairāki Padomes locekļi**

*I.Skrodele-Dubrovska* informē, ka kolēģi un sadarbības partneri supervizori ir iesnieguši Izglītības un zinātnes satura centram standarta projektu, kas ir aktualizēts uz jaunām prasībām pret šo standartu. Darba grupas sastāvā ir gan daļa no Padomes sēdes locekļiem, gan augstskolu pārstāvji - RISEBA, Rīgas Stradiņa universitāte, Latvijas Kristīgā akadēmija, gan Latvijas supervizoru apvienības pārstāvji. Šobrīd ir izstrādāts šis profesijas standarta projekts, bet vēl nav pabeigts. Dara zināmu, kad profesijas standarta projekts būs darba nobeigumā, elektroniski tiks izsūtīts Padomes sēdes locekļiem.

Tiek minēts, ka ir Eiropas asociācija, kas lielā mērā nosaka supervīziju kustību, un šobrīd akcents tiek likts uz nozaru supervīzijām Eiropā.

**6.**

**Dažādi jautājumi**

**(Padomes pārstāvji)**

*A.Jurjāne* informē, ka šogad LM rīkos divas Vasaras skolas viena gada ietvarā. Pirmā Vasaras skola plānota no š.g. 2.- 4. jūlijam, savukārt, otrā Vasaras skola plānota no š.g. 16.-18. jūlijam.

*I.Skrodele-Dubrovska* informē, ka informācija par Vasaras skolām tiks izsūtīta elektroniski.

**Padomes lēmumi** –

1. Organizēt atsevišķu sanāksmi, kurā tiktu apspriestas nepieciešamās izmaiņas konkursa un gada balvas “Labākais sociālais darbinieks Latvijā”nolikumā.

Sēdes noslēgums 12:20.

Pielikumā sēdes materiāli:

1. Padomes sēdes darba kārtība.
2. Prezentācija “Aktualitātes projektā “Profesionāla sociālā darba attīstība pašvaldībās””.
3. Prezentācija “Par studiju un studējošo kreditēšanu”.

Sēdi vadīja I.Skrodele-Dubrovska

Protokolēja A.Jurjāne